Дызэрыгушхуэ спортсменхэм яIуощIэ
ЩэкIуэгъуэм и 3-м Къэбэрдей-Балъкъэр Республикэм и Iэтащхьэ КIуэкIуэ Юрий КъБР-м и Правительствэм и Унэм щаIущIащ дунейпсо, европэ зэхьэзэхуэхэм щытекIуа ди спортсменхэм.
ЗэIущIэм хэтащ КъБР-м спортымкIэ и министр Хъущт Аслъэнбэч, Къэбэрдей-Балъкъэрым и Олимп комитетым и гъэзэщIакIуэ директор Заруцкий Александр, «Динамо» спорт зэгухьэныгъэм КъБР-м щиIэ и къудамэм и унафэщIым и къуэдзэ, «Грин Хилл» спорт клубым и унафэщI Джэданэ Залым, бгырыпх бэнэкIэмкIэ, грэпплингымкIэ, панкратионымкIэ, тхэквондомкIэ, дзюдомкIэ зэхэта зэпеуэхэм нэхъ лъэщу къыщыщIэкIахэмрэ абыхэм я тренерхэмрэ.
— Мы олимп илъэсыр спортым и лъэныкъуэкIэ ди республикэм хуэфIащ. Бразилием фIы дыдэу зыкъыщагъэлъэгъуащ Мудрэн Беслъэнрэ Джэду Iэниуаррэ, — жиIащ КIуэкIуэ Юрий. — Гуапэщ Олимп джэгухэм щывгъэлъэгъуа зэфIэкIым дуней псом цIэрыIуэ фызэрыщищIар. ИщхьэкIэ къыщыхэзгъэща щIалитIыр щIалэгъуалэм щапхъэ зэрахуэхъуам шэч хэлъкъым.
Иужьрей илъэсым зыIэрывгъэхьа текIуэныгъэхэмкIэ сынывохъуэхъу, си фIэщ мэхъу ахэр фи ехъулIэныгъэхэм я къежьапIэу зэрыщытыр, адэкIи дывгъэгушхуэну си гуапэщ. Дыщогугъ, илъэсиплI дэкIмэ, къыкIэлъыкIуэ Олимп джэгухэм я ужькIэ, фи цIэхэри Налшык мы гъэм къыщызэIуаха Олимп ЩIыхьым и аллеем щытратхэну. Зыщывмыгъэгъупщэ къыдэкIуэтей ныбжьыщIэхэм я гъуазэу фызэрыщытыр. Фэ абыхэм щапхъэ зэрыфтрахыр спортым и закъуэкъым, атIэ ахэр кIэлъоплъ фи хьэл-щэнми, фи дуней тетыкIэми.
ЗэIущIэм КIуэкIуэ Юрий спортсменхэм саугъэтхэр щаритащ икIи я гъусэу сурэт зытригъэхащ. Урысейм и Олимп Комитетым и унафэщI Жуков Александр къыбгъэдэкIыу КIуэкIуэ Юрий фIыщIэ тхылъ къритыжащ Заруцкий Александр. АбыкIэ республикэм и Iэтащхьэм фIыщIэ къыхуащIу аращ Олимп джэгухэм хэта ди щIалэхэм я зэфIэкIым папщIэ.
Мэзкуу Къанщобий.
